CELEX: 32021R2236
Language: el
Date: 2021-12-15 00:00:00
Title: Εκτελεστικός κανονισμός (ΕΕ) 2021/2236 της Επιτροπής της 15ης Δεκεμβρίου 2021 σχετικά με τους ειδικούς κανόνες εφαρμογής του κανονισμού (ΕΕ) 2021/1529 του Ευρωπαϊκού Κοινοβουλίου και του Συμβουλίου για τη θέσπιση Μηχανισμού Προενταξιακής Βοήθειας (ΜΠΒ ΙΙΙ)

16.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 450/10
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/2236 ΤΗΣ ΕΠΙΤΡΟΠΗΣ
         της 15ης Δεκεμβρίου 2021
         σχετικά με τους ειδικούς κανόνες εφαρμογής του κανονισμού (ΕΕ) 2021/1529 του Ευρωπαϊκού Κοινοβουλίου και του Συμβουλίου για τη θέσπιση Μηχανισμού Προενταξιακής Βοήθειας (ΜΠΒ ΙΙΙ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2021/1529 του Ευρωπαϊκού Κοινοβουλίου και του Συμβουλίου, της 15ης Σεπτεμβρίου 2021, για τη θέσπιση του Μηχανισμού Προενταξιακής Βοήθειας (ΜΠΒ III) (1), και ιδίως το άρθρο 16,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2021/947 του Ευρωπαϊκού Κοινοβουλίου και του Συμβουλίου (2) θεσπίζει κανόνες και διαδικασίες για την υλοποίηση της βοήθειας, που εφαρμόζονται στη βοήθεια που παρέχεται μέσω του ΜΠΒ III. Η αιτιολογική σκέψη 52 και το άρθρο 16 του κανονισμού (ΕΕ) 2021/1529 εξουσιοδοτούν την Επιτροπή να θεσπίσει ειδικούς κανόνες για τον καθορισμό ενιαίων όρων εφαρμογής του κανονισμού. Θα πρέπει να θεσπιστούν ειδικοί κανόνες για την αντιμετώπιση των ειδικών καταστάσεων, ιδίως όσον αφορά την έμμεση διαχείριση με τους δικαιούχους του παραρτήματος I του κανονισμού (ΕΕ) 2021/1529 (στο εξής: δικαιούχοι του ΜΠΒ ΙΙΙ), τη διασυνοριακή συνεργασία όπως ορίζεται στο άρθρο 2 στοιχείο β) του κανονισμού (ΕΕ) 2021/1529 και τη βοήθεια αγροτικής ανάπτυξης.
                  
               
                     (2)
                  
                  
                     Προκειμένου να διασφαλιστεί ότι η προενταξιακή βοήθεια υλοποιείται κατά τον ίδιο τρόπο σε όλους τους δικαιούχους του ΜΠΒ ΙΙΙ και ότι τηρείται η αρχή της χρηστής δημοσιονομικής διαχείρισης, η Επιτροπή και οι δικαιούχοι του ΜΠΒ ΙΙΙ πρέπει να συμφωνήσουν σε ρυθμίσεις με τη μορφή χρηματοδοτικών συμφωνιών-πλαισίων εταιρικής σχέσης και τομεακών συμφωνιών, με τις οποίες θα θεσπίζονται οι αρχές που θα διέπουν τη συνεργασία τους δυνάμει του παρόντος κανονισμού.
                  
               
                     (3)
                  
                  
                     Η Επιτροπή θα πρέπει να υποστηρίζει τους δικαιούχους του ΜΠΒ ΙΙΙ στις προσπάθειές τους να αναπτύξουν την ικανότητά τους να διαχειρίζονται πόρους της Ένωσης σύμφωνα με τις αρχές και τους κανόνες που προβλέπονται στην ενωσιακή νομοθεσία. Για τον σκοπό αυτό, και όπου κρίνεται απαραίτητο, η Επιτροπή πρέπει να αναθέτει καθήκοντα εκτέλεσης του προϋπολογισμού στους δικαιούχους του ΜΠΒ ΙΙΙ.
                  
               
                     (4)
                  
                  
                     Είναι απαραίτητο να οριστούν ειδικοί κανόνες για την ανάθεση καθηκόντων εκτέλεσης του προϋπολογισμού στους δικαιούχους του ΜΠΒ ΙΙΙ σύμφωνα με τον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (3).
                  
               
                     (5)
                  
                  
                     Είναι απαραίτητο να καθοριστούν λεπτομερείς κανόνες για την παρακολούθηση και την αξιολόγηση από τους δικαιούχους του ΜΠΒ ΙΙΙ κατά την υλοποίηση της βοήθειας του ΜΠΒ ΙΙΙ υπό καθεστώς έμμεσης διαχείρισης.
                  
               
                     (6)
                  
                  
                     Είναι απαραίτητο να καθοριστούν ειδικοί κανόνες όσον αφορά την υποβολή εκθέσεων προκειμένου να προσδιοριστούν λεπτομερέστερα οι απαιτήσεις υποβολής εκθέσεων με τις οποίες πρέπει να συμμορφώνονται ο δικαιούχοι του ΜΠΒ ΙΙΙ.
                  
               
                     (7)
                  
                  
                     Ο ΜΠΒ ΙΙΙ θα συνεχίσει να στηρίζει τη δημιουργία και την ενίσχυση συστημάτων τομεακού συντονισμού και παρακολούθησης ανάλογα με τις αρμοδιότητες του δικαιούχου του ΜΠΒ. Οι δομές που δημιουργήθηκαν στο πλαίσιο της τομεακής προσέγγισης βάσει του ΜΠΒ και του ΜΠΒ ΙΙ μπορούν να συνεχίσουν να εκτελούν τα καθήκοντά τους, θα πρέπει δε να συσταθούν νέες τομεακές επιτροπές παρακολούθησης όταν αυτό δικαιολογείται από τις αρμοδιότητες του δικαιούχου του ΜΠΒ.
                  
               
                     (8)
                  
                  
                     Είναι αναγκαίο να καθοριστούν, αφενός, ειδικοί κανόνες για την εφαρμογή δημοσιονομικής διόρθωσης, και, αφετέρου, η διαδικασία που πρέπει να τηρείται έναντι των δικαιούχων του ΜΠΒ ΙΙΙ κατά την υλοποίηση της βοήθειας που παρέχεται μέσω του ΜΠΒ ΙΙΙ υπό καθεστώς έμμεσης διαχείρισης.
                  
               
                     (9)
                  
                  
                     Η βοήθεια του ΜΠΒ ΙΙΙ θα πρέπει να χρησιμοποιείται για την προώθηση της διασυνοριακής συνεργασίας μεταξύ των δικαιούχων του ΜΠΒ ΙΙΙ. Η γνήσια διασυνοριακή συνεργασία μεταξύ των δικαιούχων του ΜΠΒ ΙΙΙ θα πρέπει να περιλαμβάνει την από κοινού ανάπτυξη, υλοποίηση και χρηματοδότηση δραστηριοτήτων που έχουν ως αποτέλεσμα την εντατικοποίηση των σχέσεων γειτονίας, βιώσιμες εταιρικές σχέσεις για την κοινωνικοοικονομική ανάπτυξη ή την άρση των εμποδίων για την εν λόγω ανάπτυξη.
                  
               
                     (10)
                  
                  
                     Ως εκ τούτου, είναι απαραίτητο να καθοριστούν ενιαίοι κανόνες για τη διαχείριση της διασυνοριακής συνεργασίας μεταξύ των δικαιούχων του ΜΠΒ ΙΙΙ, συμπεριλαμβανομένων των καθηκόντων και των αρμοδιοτήτων των δομών και των αρχών που συμμετέχουν στη διαχείριση των προγραμμάτων διασυνοριακής συνεργασίας.
                  
               
                     (11)
                  
                  
                     Η διασυνοριακή συνεργασία μεταξύ ενός ή περισσότερων κρατών μελών και ενός ή περισσότερων δικαιούχων του ΜΠΒ ΙΙΙ, όπως ορίζεται στο άρθρο 2 στοιχείο α) του κανονισμού 2021/1529, δεν θα πρέπει να καλύπτεται από τον παρόντα εκτελεστικό κανονισμό, εκτός αν οι συμφωνίες χρηματοδότησης που συνάπτονται σύμφωνα με το άρθρο 59 του κανονισμού (ΕΕ) 2021/1059 του Ευρωπαϊκού Κοινοβουλίου και του Συμβουλίου (4) αναφέρονται στον παρόντα εκτελεστικό κανονισμό, σε συγκεκριμένη χρηματοδοτική συμφωνία-πλαίσιο εταιρικής σχέσης ή σε ειδική διάταξή της.
                  
               
                     (12)
                  
                  
                     Η βοήθεια για την αγροτική ανάπτυξη στο πλαίσιο του ΜΠΒ ΙΙΙ αναμένεται να αυξήσει την ανταγωνιστικότητα του αγροδιατροφικού τομέα και να προωθήσει τη σταδιακή εναρμόνιση με το κεκτημένο της κοινής γεωργικής πολιτικής της Ένωσης. Απαιτούνται ειδικοί κανόνες για τη χρηματοδότηση βοήθειας παρεμφερούς χαρακτήρα με εκείνη που χρηματοδοτείται από το Ευρωπαϊκό Γεωργικό Ταμείο Αγροτικής Ανάπτυξης, μέσω συστημάτων διαχείρισης και ελέγχου που τηρούν τις αρχές της χρηστής διακυβέρνησης, και είναι παρόμοια με τις δομές που ασκούν παρεμφερή καθήκοντα στα κράτη μέλη.
                  
               
                     (13)
                  
                  
                     Προκειμένου να επιτραπούν ο έγκαιρος προγραμματισμός και η υλοποίηση των προγραμμάτων του ΜΠΒ ΙΙΙ για το 2021, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
                  
               
                     (14)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ΜΠΒ ΙΙΙ,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         ΤΙΤΛΟΣ I
         
            ΑΝΤΙΚΕΙΜΕΝΟ ΚΑΙ ΓΕΝΙΚΟ ΠΛΑΙΣΙΟ ΓΙΑ ΤΗΝ ΥΛΟΠΟΙΗΣΗ ΤΗΣ ΒΟΗΘΕΙΑΣ ΤΟΥ ΜΠΒ ΙΙΙ
         
         
            Άρθρο 1
            Αντικείμενο και πεδίο εφαρμογής
            Ο παρών κανονισμός θεσπίζει ειδικούς κανόνες για τον καθορισμό ενιαίων όρων εφαρμογής του κανονισμού (ΕΕ) 2021/1529 όσον αφορά τις δομές υλοποίησης της βοήθειας ΜΠΒ ΙΙΙ, την έμμεση διαχείριση με τους δικαιούχους του ΜΠΒ ΙΙΙ και ειδικούς κανόνες για τη διασυνοριακή συνεργασία και τη βοήθεια για τη γεωργία και την αγροτική ανάπτυξη. Η διασυνοριακή συνεργασία μεταξύ ενός ή περισσότερων κρατών μελών και ενός ή περισσότερων δικαιούχων του ΜΠΒ ΙΙΙ, όπως ορίζεται στο άρθρο 2 στοιχείο α) του κανονισμού 2021/1529, δεν καλύπτεται από τον παρόντα εκτελεστικό κανονισμό, εκτός αν οι συμφωνίες χρηματοδότησης που συνάπτονται σύμφωνα με το άρθρο 59 του κανονισμού (ΕΕ) 2021/1059 του Ευρωπαϊκού Κοινοβουλίου και του Συμβουλίου αναφέρονται στον παρόντα εκτελεστικό κανονισμό, σε συγκεκριμένη χρηματοδοτική συμφωνία-πλαίσιο εταιρικής σχέσης ή σε ειδική διάταξή της.
         
         
            Άρθρο 2
            Ορισμοί
            Για τους σκοπούς του παρόντος κανονισμού ισχύουν οι ακόλουθοι ορισμοί:
            
                        α)
                     
                     
                        «δικαιούχος του ΜΠΒ ΙΙΙ»: ένας από τους δικαιούχους που απαριθμούνται στο παράρτημα I του κανονισμού (ΕΕ) 2021/1529·
                     
                  
                        β)
                     
                     
                        «χρηματοδοτική συμφωνία-πλαίσιο εταιρικής σχέσης»: η συμφωνία μεταξύ της Επιτροπής και δικαιούχου του ΜΠΒ ΙΙΙ με την οποία θεσπίζονται οι αρχές της οικονομικής συνεργασίας μεταξύ του δικαιούχου του ΜΠΒ ΙΙΙ και της Επιτροπής δυνάμει του παρόντος κανονισμού·
                     
                  
                        γ)
                     
                     
                        «τομεακή συμφωνία»: συμφωνία μεταξύ της Επιτροπής και δικαιούχου του ΜΠΒ ΙΙΙ για την υλοποίηση ειδικού προγράμματος του ΜΠΒ ΙΙΙ, με την οποία καθορίζονται οι κανόνες και οι διαδικασίες που πρέπει να τηρούνται, αλλά δεν περιλαμβάνονται στη χρηματοδοτική συμφωνία-πλαίσιο εταιρικής σχέσης ή στις συμφωνίες χρηματοδότησης·
                     
                  
                        δ)
                     
                     
                        «συμφωνία χρηματοδότησης»: ετήσια ή πολυετής συμφωνία που συνάπτεται μεταξύ της Επιτροπής και δικαιούχου του ΜΠΒ ΙΙΙ για την υλοποίηση της βοήθειας του ΜΠΒ ΙΙΙ·
                     
                  
                        ε)
                     
                     
                        «αρχή»: δημόσια οντότητα ή φορέας του δικαιούχου του ΜΠΒ ΙΙΙ ή κράτους μέλους σε εθνικό, περιφερειακό ή τοπικό επίπεδο·
                     
                  
                        στ)
                     
                     
                        «μεγάλο έργο»: έργο το οποίο συνίσταται σε ένα σύνολο εργασιών, δραστηριοτήτων ή υπηρεσιών, και το οποίο έχει, αφ’ εαυτού, ως στόχο την υλοποίηση ενός συγκεκριμένου και αδιαίρετου σχεδίου συγκεκριμένης οικονομικής ή τεχνικής φύσεως, με σαφώς καθορισμένους στόχους και με συνολικό κόστος που υπερβαίνει το προβλεπόμενο στη χρηματοδοτική συμφωνία-πλαίσιο εταιρικής σχέσης·
                     
                  
                        ζ)
                     
                     
                        «δικαιούχος»: δημόσιος ή ιδιωτικός φορέας, αρμόδιος για την έναρξη και την υλοποίηση πράξεων στο πλαίσιο προγράμματος διασυνοριακής συνεργασίας·
                     
                  
                        η)
                     
                     
                        «πράξη»: έργο, σύμβαση, δράση ή ομάδα έργων που επιλέγεται από την αναθέτουσα αρχή του οικείου προγράμματος, ή υπό την ευθύνη της, και που συμβάλλει στην επίτευξη των στόχων της προτεραιότητας ή των προτεραιοτήτων με τις οποίες σχετίζεται·
                     
                  
                        θ)
                     
                     
                        «κύριος δικαιούχος του ΜΠΒ ΙΙΙ»: ο δικαιούχος του ΜΠΒ ΙΙΙ ο οποίος έχει οριστεί επικεφαλής και στον οποίο είναι, ως εκ τούτου, εγκατεστημένη η αναθέτουσα αρχή για το διασυνοριακό πρόγραμμα.
                     
                  
         
            Άρθρο 3
            Αρχές της ενωσιακής χρηματοδότησης
            Η βοήθεια του ΜΠΒ ΙΙΙ αποσκοπεί στη θέσπιση και την υλοποίηση των μεταρρυθμίσεων των δικαιούχων του ΜΠΒ ΙΙΙ, όπως προβλέπεται στο άρθρο 3 του κανονισμού (ΕΕ) 2021/1529. Για ειδικά προγράμματα και μεμονωμένες δράσεις ενδέχεται να απαιτείται χρηματοδοτική συνεισφορά τόσο από τους δικαιούχους του ΜΠΒ ΙΙΙ όσο και από την Ένωση.
         
         
            Άρθρο 4
            Αρχή της ανάληψης ευθύνης
            
               1.   Η ευθύνη για τον προγραμματισμό και την υλοποίηση της βοήθειας του ΜΠΒ ΙΙΙ βαρύνει κατά κύριο λόγο τον δικαιούχο του ΜΠΒ ΙΙΙ.
            
            
               2.   Ο δικαιούχος του ΜΠΒ ΙΙΙ διορίζει εθνικό συντονιστή ΜΠΒ (ΕΣΜΠΒ).
            
            
               3.   Ο ΕΣΜΠΒ διασφαλίζει στενή σύνδεση μεταξύ της χρήσης της βοήθειας του ΜΠΒ ΙΙΙ και της γενικής διαδικασίας προσχώρησης.
            
            
               4.   Ο ΕΣΜΠΒ αποτελεί τον κύριο ομόλογο της Επιτροπής για το σύνολο της διαδικασίας συντονισμού του προγραμματισμού σύμφωνα με τους στόχους και τις θεματικές προτεραιότητες του πλαισίου προγραμματισμού του ΜΠΒ ΙΙΙ που αναφέρεται στο άρθρο 7 του κανονισμού (ΕΕ) 2021/1529 (στο εξής: πλαίσιο προγραμματισμού του ΜΠΒ ΙΙΙ), παρακολούθησης της υλοποίησης, αξιολόγησης και υποβολής εκθέσεων σχετικά με τη βοήθεια που παρέχεται μέσω του ΜΠΒ ΙΙΙ, συμπεριλαμβανομένου του συντονισμού στο πλαίσιο της διοίκησης του δικαιούχου του ΜΠΒ ΙΙΙ και με άλλους χορηγούς βοήθειας. Ο ΕΣΜΠΒ μεριμνά επίσης ώστε η διοίκηση του δικαιούχου του ΜΠΒ ΙΙΙ να προβεί σε όλες τις απαραίτητες ενέργειες προκειμένου να διευκολύνει την υλοποίηση των σχετικών προγραμμάτων.
            
            
               5.   Ο ΕΣΜΠΒ συντονίζει τη συμμετοχή των δικαιούχων του ΜΠΒ ΙΙΙ στα οικεία προγράμματα εδαφικής και διασυνοριακής συνεργασίας στο πλαίσιο του κανονισμού (ΕΕ) 2021/1529 και του κανονισμού (ΕΕ) 2021/1059 του Ευρωπαϊκού Κοινοβουλίου και του Συμβουλίου. Ο ΕΣΜΠΒ δύναται, κατά περίπτωση, να αναθέτει αυτό το καθήκον συντονισμού σε δομή που έχει συσταθεί για τη διαχείριση της διασυνοριακής συνεργασίας.
            
            
               6.   Ο ΕΣΜΠΒ είναι δεόντως εξουσιοδοτημένος υψηλόβαθμος εκπρόσωπος της κυβέρνησης ή της κεντρικής διοίκησης του δικαιούχου του ΜΠΒ ΙΙΙ.
            
         
         
            Άρθρο 5
            Χρηματοδοτική συμφωνία-πλαίσιο εταιρικής σχέσης, τομεακές συμφωνίες και συμφωνία χρηματοδότησης
            
               1.   Η Επιτροπή και ο δικαιούχος του ΜΠΒ ΙΙΙ συνάπτουν χρηματοδοτική συμφωνία-πλαίσιο εταιρικής σχέσης στην οποία προβλέπονται ειδικές ρυθμίσεις για τη διαχείριση, τον έλεγχο, την εποπτεία, την παρακολούθηση, την αξιολόγηση, την υποβολή εκθέσεων και τον λογιστικό έλεγχο της βοήθειας του ΜΠΒ ΙΙΙ και με βάση την οποία ο δικαιούχος του ΜΠΒ ΙΙΙ δεσμεύεται να μεταφέρει στην έννομη τάξη της χώρας του τις συναφείς κανονιστικές απαιτήσεις της Ένωσης. Η χρηματοδοτική συμφωνία-πλαίσιο εταιρικής σχέσης μπορεί να συμπληρώνεται από τομεακές συμφωνίες στις οποίες ορίζονται ειδικές διατάξεις για τη διαχείριση και την υλοποίηση της βοήθειας του ΜΠΒ ΙΙΙ σε συγκεκριμένους τομείς πολιτικής ή συγκεκριμένα προγράμματα.
            
            
               2.   Με εξαίρεση δεόντως αιτιολογημένες περιπτώσεις, η βοήθεια του ΜΠΒ ΙΙΙ χορηγείται στον δικαιούχο του ΜΠΒ III μόνο μετά την έναρξη ισχύος της χρηματοδοτικής συμφωνίας-πλαισίου εταιρικής σχέσης και, κατά περίπτωση, της εφαρμοστέας τομεακής συμφωνίας.
            
            
               3.   Οι συμφωνίες χρηματοδότησης προβλέπουν τους όρους χορήγησης της βοήθειας του ΜΠΒ ΙΙΙ, συμπεριλαμβανομένων των εφαρμοστέων μεθόδων υλοποίησης της βοήθειας του ΜΠΒ ΙΙΙ, των προθεσμιών υλοποίησης, καθώς και των κανόνων σχετικά με την επιλεξιμότητα των δαπανών.
            
            
               4.   Όταν τα προγράμματα υλοποιούνται υπό καθεστώς έμμεσης διαχείρισης από δικαιούχο του ΜΠΒ ΙΙΙ, η χρηματοδοτική συμφωνία-πλαίσιο εταιρικής σχέσης, η τομεακή συμφωνία, κατά περίπτωση, και η συμφωνία χρηματοδότησης στο σύνολό τους συμμορφώνονται με το άρθρο 129, το άρθρο 155 παράγραφος 6 και το άρθρο 158 του κανονισμού (ΕΕ, Ευρατόμ) 2018/1046.
            
            
               5.   Η χρηματοδοτική συμφωνία-πλαίσιο εταιρικής σχέσης εφαρμόζεται σε όλες τις συμφωνίες χρηματοδότησης. Οι τομεακές συμφωνίες, ανάλογα με την περίπτωση, εφαρμόζονται σε όλες τις συμφωνίες χρηματοδότησης που συνάπτονται και αφορούν τον τομέα πολιτικής ή το πρόγραμμα που καλύπτεται από την τομεακή συμφωνία.
            
            
               6.   Εκτός από τα στοιχεία που προβλέπονται στο άρθρο 130 του κανονισμού (ΕΕ, Ευρατόμ) 2018/1046, οι χρηματοδοτικές συμφωνίες-πλαίσιο εταιρικής σχέσης και, ανάλογα με την περίπτωση, οι τομεακές συμφωνίες θεσπίζουν, ειδικότερα, λεπτομερείς διατάξεις σχετικά με:
               
                           α)
                        
                        
                           τις δομές και τις αρχές που απαιτούνται για τη διαχείριση, τον έλεγχο, την εποπτεία, την παρακολούθηση, την αξιολόγηση, την υποβολή εκθέσεων και τον λογιστικό έλεγχο της βοήθειας του ΜΠΒ ΙΙΙ, καθώς και τα καθήκοντα και τις αρμοδιότητές τους·
                        
                     
                           β)
                        
                        
                           τους όρους και τις απαιτήσεις ελέγχου για τη σύσταση των απαιτούμενων δομών και αρχών από τον δικαιούχο του ΜΠΒ ΙΙΙ προκειμένου να καταστεί δυνατή η ανάθεση καθηκόντων εκτέλεσης προϋπολογισμού όσον αφορά τη βοήθεια που παρέχεται μέσω του ΜΠΒ ΙΙΙ·
                        
                     
                           γ)
                        
                        
                           κανόνες σχετικά με τους φόρους, τους δασμούς και τις επιβαρύνσεις σύμφωνα με το άρθρο 27 παράγραφοι 9 και 10 του κανονισμού (ΕΕ) 2021/947·
                        
                     
                           δ)
                        
                        
                           απαιτήσεις για τις πληρωμές, την εξέταση και αποδοχή των λογαριασμών και τις διαδικασίες δημοσιονομικών διορθώσεων, την αποδέσμευση των μη χρησιμοποιηθέντων κονδυλίων και το κλείσιμο των προγραμμάτων.
                        
                     
         
         
            Άρθρο 6
            Υποβολή εκθέσεων
            Έως τις 15 Φεβρουαρίου του επόμενου οικονομικού έτους, ο ΕΣΜΠΒ υποβάλλει στην Επιτροπή ετήσια έκθεση σχετικά με την υλοποίηση της χρηματοδοτικής βοήθειας στο πλαίσιο του ΜΠΒ ΙΙΙ. Άλλες απαιτήσεις υποβολής εκθέσεων καθορίζονται στη χρηματοδοτική συμφωνία-πλαίσιο εταιρικής σχέσης.
         
         
            Άρθρο 7
            Επιτροπή παρακολούθησης του ΜΠΒ
            
               1.   Η Επιτροπή και ο δικαιούχος του ΜΠΒ ΙΙΙ συστήνουν επιτροπή παρακολούθησης του ΜΠΒ το αργότερο έξι μήνες μετά την έναρξη ισχύος της πρώτης συμφωνίας χρηματοδότησης. Η επιτροπή αυτή επιτελεί επίσης τα καθήκοντα της επιτροπής παρακολούθησης του ΜΠΒ δυνάμει του κανονισμού (ΕΚ) αριθ. 1085/2006 του Συμβουλίου (5) και του κανονισμού (ΕΕ) αριθ. 231/2014 του Ευρωπαϊκού Κοινοβουλίου και του Συμβουλίου (6).
            
            
               2.   Η επιτροπή παρακολούθησης του ΜΠΒ εξετάζει τη συνολική αποτελεσματικότητα, την αποδοτικότητα, την ποιότητα, τη συνοχή, τον συντονισμό και τη συμμόρφωση της υλοποίησης όλων των δράσεων για την επίτευξη των αποτελεσμάτων που ορίζονται στις συμφωνίες χρηματοδότησης και στο πλαίσιο προγραμματισμού του ΜΠΒ ΙΙΙ. Για τον σκοπό αυτό, βασίζεται, κατά περίπτωση, στις πληροφορίες που παρέχουν οι τομεακές επιτροπές παρακολούθησης που αναφέρονται στο άρθρο 10 και άλλες υφιστάμενες κεντρικές συντονιστικές δομές του δικαιούχου του ΜΠΒ ΙΙΙ.
            
            
               3.   Η επιτροπή παρακολούθησης του ΜΠΒ απαρτίζεται από εκπροσώπους της Επιτροπής, τον ΕΣΜΠΒ και εκπροσώπους άλλων αρμόδιων αρχών και φορέων του δικαιούχου του ΜΠΒ ΙΙΙ καθώς και, κατά περίπτωση, διμερών χορηγών, διεθνών οργανισμών, διεθνών χρηματοπιστωτικών ιδρυμάτων και άλλων ενδιαφερομένων μερών, περιλαμβανομένων της κοινωνίας των πολιτών και οργανώσεων του ιδιωτικού τομέα.
            
            
               4.   Ένας εκπρόσωπος της Επιτροπής και ο εθνικός συντονιστής ΜΠΒ ασκούν από κοινού την προεδρία κατά τις συνεδριάσεις της επιτροπής παρακολούθησης του ΜΠΒ.
            
            
               5.   Η επιτροπή παρακολούθησης του ΜΠΒ θεσπίζει τον εσωτερικό της κανονισμό.
            
            
               6.   Η επιτροπή παρακολούθησης ΜΠΒ συνέρχεται τουλάχιστον μία φορά το χρόνο. Μπορούν να συγκαλούνται συνεδριάσεις ad hoc με πρωτοβουλία της Επιτροπής ή του δικαιούχου του ΜΠΒ ΙΙΙ, ιδίως σε θεματική βάση.
            
         
         ΤΙΤΛΟΣ II
         
            ΕΜΜΕΣΗ ΔΙΑΧΕΙΡΙΣΗ ΑΠΟ ΔΙΚΑΙΟΥΧΟΥΣ ΤΟΥ ΜΠΒ ΙΙΙ
         
         
            Άρθρο 8
            Δομές και αρχές
            
               1.   Στην περίπτωση έμμεσης διαχείρισης από τον δικαιούχο του ΜΠΒ ΙΙΙ, ο δικαιούχος του ΜΠΒ ΙΙΙ συγκροτεί τις ακόλουθες δομές και αρχές:
               
                           α)
                        
                        
                           τον εθνικό συντονιστή ΜΠΒ (ΕΣΜΠΒ)·
                        
                     
                           β)
                        
                        
                           τον εθνικό διατάκτη (ΕΔ)·
                        
                     
                           γ)
                        
                        
                           τη διαχειριστική δομή που αποτελείται από την υπηρεσία υποστήριξης του ΕΔ και τον φορέα λογιστικής·
                        
                     
                           δ)
                        
                        
                           τις διαχειριστικές αρχές και τους ενδιάμεσους φορείς·
                        
                     
                           ε)
                        
                        
                           την ελεγκτική αρχή.
                        
                     
            
               2.   Τα καθήκοντα και οι αρμοδιότητες των δομών που αναφέρονται στην παράγραφο 1 καθορίζονται στη χρηματοδοτική συμφωνία-πλαίσιο εταιρικής σχέσης.
            
            
               3.   Ο δικαιούχος του ΜΠΒ ΙΙΙ διασφαλίζει τον επαρκή διαχωρισμό των καθηκόντων μεταξύ και εντός των δομών και των αρχών που αναφέρονται στην παράγραφο 1.
            
         
         
            Άρθρο 9
            Έμμεση διαχείριση με δικαιούχο του ΜΠΒ ΙΙΙ
            
               1.   Η Επιτροπή δύναται να υλοποιήσει τη βοήθεια του ΜΠΒ ΙΙΙ υπό καθεστώς έμμεσης διαχείρισης με δικαιούχο του ΜΠΒ ΙΙΙ με τη σύναψη συμφωνίας χρηματοδότησης σύμφωνα με τα άρθρα 154 και 158 του κανονισμού (ΕΕ, Ευρατόμ) 2018/1046.
            
            
               2.   Πριν από την υπογραφή της συμφωνίας χρηματοδότησης, η Επιτροπή συγκεντρώνει στοιχεία που αποδεικνύουν ότι πληρούνται οι προϋποθέσεις που καθορίζονται στο άρθρο 154 παράγραφος 4 πρώτο εδάφιο στοιχεία α) έως στ) του κανονισμού (ΕΕ, Ευρατόμ) 2018/1046. Η Επιτροπή διασφαλίζει επίσης ότι έχουν συσταθεί οι δομές και οι αρχές που αναφέρονται στο άρθρο 8 του παρόντος κανονισμού.
            
            
               3.   Ο ΕΔ παρακολουθεί αν οι δομές και οι αρχές που αναφέρονται στο άρθρο 8 εξακολουθούν να πληρούν τις απαιτήσεις που αναφέρονται στην παράγραφο 2 του παρόντος άρθρου. Σε περίπτωση μη ικανοποίησης των εν λόγω απαιτήσεων, ο εθνικός διατάκτης ενημερώνει αμέσως την Επιτροπή και λαμβάνει τυχόν κατάλληλα μέτρα διασφάλισης σχετικά με πραγματοποιηθείσες πληρωμές ή συναφθείσες συμβάσεις.
            
            
               4.   Τα πολυετή προγράμματα που καλύπτονται από συμφωνία χρηματοδότησης και κάνουν χρήση των διατάξεων του άρθρου 30 παράγραφος 3 πρώτο εδάφιο του κανονισμού (ΕΕ) 2021/947 υλοποιούνται στο πλαίσιο έμμεσης διαχείρισης με τους δικαιούχους του ΜΠΒ ΙΙΙ. Οι αποφάσεις με τις οποίες εγκρίνονται πολυετή σχέδια δράσης που αναφέρονται στο άρθρο 23 του κανονισμού (ΕΕ) 2021/947, περιλαμβάνουν, ανάλογα με την περίπτωση, ενδεικτικό κατάλογο μεγάλων έργων. Η Επιτροπή εφαρμόζει το άρθρο 30 παράγραφος 3 δεύτερο και τρίτο εδάφιο του κανονισμού (ΕΕ) 2021/947, εκτός αν έχει οριστεί προγενέστερη προθεσμία για τις αυτόματες αποδεσμεύσεις σε τομεακή συμφωνία ή συμφωνία χρηματοδότησης.
            
            
               5.   Από το ποσό το οποίο αφορά η αποδέσμευση που αναφέρεται στην παράγραφο 4 αφαιρούνται τα ποσά που ισούνται με το τμήμα της δημοσιονομικής δέσμευσης για το οποίο ισχύει μία από τις ακόλουθες προϋποθέσεις:
               
                           α)
                        
                        
                           η δράση έχει ανασταλεί με δικαστική διαδικασία ή διοικητική προσφυγή με ανασταλτικό αποτέλεσμα·
                        
                     
                           β)
                        
                        
                           δεν κατέστη δυνατό να υποβληθεί αίτηση πληρωμής για λόγους ανωτέρας βίας που επηρέασαν σοβαρά την υλοποίηση ολόκληρου ή μέρους του προγράμματος.
                        
                     Ο δικαιούχος του ΜΠΒ ΙΙΙ που επικαλείται λόγους ανωτέρας βίας οφείλει να αποδείξει τις άμεσες επιπτώσεις της κατάστασης ανωτέρας βίας στην υλοποίηση του συνόλου ή μέρους του προγράμματος.
            
            
               6.   Ο δικαιούχος του ΜΠΒ ΙΙΙ διαβιβάζει στην Επιτροπή πληροφορίες σχετικά με τους όρους που αναφέρονται στην παράγραφο 5 στοιχεία α) και β) του παρόντος άρθρου στην ετήσια έκθεση που αναφέρεται στο άρθρο 6.
            
         
         
            Άρθρο 10
            Τομεακές επιτροπές παρακολούθησης
            
               1.   Ο δικαιούχος του ΜΠΒ ΙΙΙ συστήνει τομεακές επιτροπές παρακολούθησης του ΜΠΒ για την παρακολούθηση των ετήσιων και πολυετών προγραμμάτων που υλοποιούνται υπό καθεστώς έμμεσης διαχείρισης από τον δικαιούχο του ΜΠΒ ΙΙΙ, τα οποία χρηματοδοτούνται δυνάμει του κανονισμού (ΕΚ) αριθ. 1085/2006, του κανονισμού (ΕΕ) αριθ. 231/2014 και του κανονισμού (ΕΕ) 2021/1529, σε έναν ειδικό τομέα. Οι επιτροπές αυτές συγκροτούνται το αργότερο έξι μήνες μετά την έναρξη ισχύος της πρώτης συμφωνίας χρηματοδότησης στον εν λόγω τομέα.
            
            
               2.   Σύμφωνα με την αρχή της αναλογικότητας, στην περίπτωση ετήσιων προγραμμάτων που υλοποιούνται υπό καθεστώς έμμεσης διαχείρισης, η συμφωνία χρηματοδότησης μπορεί να άρει την υποχρέωση σύστασης τομεακής επιτροπής παρακολούθησης του ΜΠΒ.
            
            
               3.   Όταν έχει συσταθεί τομεακή επιτροπή παρακολούθησης του ΜΠΒ, η εν λόγω επιτροπή μπορεί, επιπλέον των πολυετών προγραμμάτων που υλοποιούνται υπό καθεστώς έμμεσης διαχείρισης, να παρακολουθεί άλλα ετήσια προγράμματα που χρηματοδοτούνται δυνάμει του κανονισμού (ΕΚ) αριθ. 1085/2006, του κανονισμού (ΕΕ) αριθ. 231/2014 και του κανονισμού (ΕΕ) 2021/1529 και υλοποιούνται υπό καθεστώς άμεσης ή έμμεσης διαχείρισης στον ίδιο ειδικό τομέα.
            
            
               4.   Για τα προγράμματα διασυνοριακής συνεργασίας, η κοινή επιτροπή παρακολούθησης που αναφέρεται στο άρθρο 18 επιτελεί τα καθήκοντα της τομεακής επιτροπής παρακολούθησης του ΜΠΒ.
            
            
               5.   Κάθε τομεακή επιτροπή παρακολούθησης του ΜΠΒ παρακολουθεί την πρόοδο της υλοποίησης του προγράμματος. Εξετάζει την αποτελεσματικότητα, την αποδοτικότητα, την ποιότητα, τη συνοχή, τον συντονισμό και τη συμμόρφωση της υλοποίησης των δράσεων του προγράμματος, καθώς και τη συνέπειά τους με τις συναφείς στρατηγικές.
            
            
               6.   Κάθε τομεακή επιτροπή παρακολούθησης του ΜΠΒ θεσπίζει τον εσωτερικό της κανονισμό.
            
            
               7.   Η τομεακή επιτροπή παρακολούθησης του ΜΠΒ απαρτίζεται από εκπροσώπους των αρμόδιων αρχών και φορέων του δικαιούχου του ΜΠΒ ΙΙΙ, άλλα ενδιαφερόμενα μέρη, όπως οικονομικοί, κοινωνικοί και περιβαλλοντικοί εταίροι και διεθνείς οργανισμοί, διεθνή χρηματοπιστωτικά ιδρύματα και την κοινωνία των πολιτών. Η Επιτροπή συμμετέχει στις εργασίες της τομεακής επιτροπής. Ανώτερος εκπρόσωπος του δικαιούχου του ΜΠΒ ΙΙΙ ασκεί την προεδρία στις συνεδριάσεις της τομεακής επιτροπής παρακολούθησης του ΜΠΒ. Ανάλογα με τον τομέα πολιτικής ή το πρόγραμμα, η Επιτροπή δύναται να συμπροεδρεύει στις συνεδριάσεις της τομεακής επιτροπής.
            
            
               8.   Οι τομεακές επιτροπές παρακολούθησης του ΜΠΒ συνέρχονται τουλάχιστον δύο φορές τον χρόνο.
            
         
         
            Άρθρο 11
            Αξιολογήσεις από τον δικαιούχο του ΜΠΒ ΙΙΙ στο πλαίσιο έμμεσης διαχείρισης
            
               1.   Ο δικαιούχος του ΜΠΒ ΙΙΙ που υλοποιεί τη βοήθεια του ΜΠΒ ΙΙΙ υπό καθεστώς έμμεσης διαχείρισης είναι αρμόδιος για τη διενέργεια των αξιολογήσεων των προγραμμάτων που διαχειρίζεται, σύμφωνα με το άρθρο 34 του κανονισμού (ΕΕ, Ευρατόμ) 2018/1046, το άρθρο 42 του κανονισμού (ΕΕ) 2021/947 και τις εφαρμοστέες κατευθυντήριες γραμμές της Επιτροπής.
            
            
               2.   Ο δικαιούχος του ΜΠΒ ΙΙΙ καταρτίζει, σε διαβούλευση με την Επιτροπή, σχέδιο αξιολόγησης στο οποίο παρουσιάζονται οι δραστηριότητες αξιολόγησης που πρόκειται να διεξαχθούν.
            
         
         
            Άρθρο 12
            Δημοσιονομικές διορθώσεις από την Επιτροπή
            
               1.   Προκειμένου να διασφαλίζεται ότι η βοήθεια του ΜΠΒ ΙΙΙ χρησιμοποιείται σύμφωνα με τους εφαρμοστέους κανόνες, η Επιτροπή εφαρμόζει μηχανισμούς δημοσιονομικών διορθώσεων.
            
            
               2.   Δημοσιονομική διόρθωση μπορεί να προκύψει σε οποιαδήποτε από τις ακόλουθες περιπτώσεις:
               
                           α)
                        
                        
                           διαπίστωση τυχόν σφαλμάτων, παρατυπίας, απάτης, διαφθοράς·
                        
                     
                           β)
                        
                        
                           διαπίστωση αδυναμιών ή ελλείψεων στα συστήματα διαχείρισης και ελέγχου του δικαιούχου του ΜΠΒ ΙΙΙ·
                        
                     
                           γ)
                        
                        
                           μη διασφάλιση της επίτευξης των αποτελεσμάτων ή της βιωσιμότητας της δράσης ή και των δύο·
                        
                     
                           δ)
                        
                        
                           παρακολούθηση από την Επιτροπή των εκθέσεων ελέγχου δραστηριοτήτων και των γνωμών της ελεγκτικής αρχής.
                        
                     
            
               3.   Εάν η Επιτροπή διαπιστώσει ότι οι δαπάνες στο πλαίσιο των προγραμμάτων που καλύπτει ο ΜΠΒ ΙΙΙ πραγματοποιήθηκαν και καταβλήθηκαν με τρόπο που παραβιάζει τους εφαρμοστέους κανόνες, αποφασίζει ποια ποσά πρέπει να αποκλειστούν από την ενωσιακή χρηματοδότηση.
            
            
               4.   Οι δημοσιονομικές διορθώσεις πραγματοποιούνται, όπου ενδείκνυται, με τη μέθοδο του συμψηφισμού, στις περιπτώσεις που αναφέρονται στην παράγραφο 2.
            
            
               5.   Η Επιτροπή εφαρμόζει τις δημοσιονομικές διορθώσεις βάσει του εντοπισμού των αχρεωστήτως καταβληθέντων ποσών και των δημοσιονομικών επιπτώσεων για τον προϋπολογισμό. Όταν δεν είναι δυνατός ο ακριβής προσδιορισμός των εν λόγω ποσών για την εφαρμογή επιμέρους διορθώσεων, η Επιτροπή δύναται να εφαρμόζει κατ’ αποκοπήν διορθώσεις ή διορθώσεις βάσει παρέκτασης των πορισμάτων. Κατά τη λήψη απόφασης σχετικά με το ποσό της διόρθωσης, η Επιτροπή λαμβάνει υπόψη τη φύση και τη σοβαρότητα και/ή την έκταση και τις δημοσιονομικές επιπτώσεις κάθε περίπτωσης που αναφέρεται στην παράγραφο 2.
            
         
         
            Άρθρο 13
            Εξέταση και αποδοχή των λογαριασμών
            Η Επιτροπή βεβαιώνεται ότι οι λογαριασμοί είναι πλήρεις, ακριβείς και αληθείς, εφαρμόζοντας τη διαδικασία εξέτασης και αποδοχής των λογαριασμών που καθορίζεται στη χρηματοδοτική συμφωνία-πλαίσιο εταιρικής σχέσης ή, κατά περίπτωση, στην τομεακή συμφωνία.
         
         ΤΙΤΛΟΣ III
         
            ΔΙΑΣΥΝΟΡΙΑΚΗ ΣΥΝΕΡΓΑΣΙΑ ΜΕΤΑΞΥ ΤΩΝ ΔΙΚΑΙΟΥΧΩΝ ΤΟΥ ΜΠΒ ΙΙ
         
         
            Άρθρο 14
            Θεματικές προτεραιότητες και συγχρηματοδότηση
            
               1.   Οι θεματικές προτεραιότητες της βοήθειας του ΜΠΒ ΙΙΙ για τη διασυνοριακή συνεργασία είναι αυτές που ορίζονται στο παράρτημα III του κανονισμού (ΕΕ) 2021/1529.
            
            
               2.   Το ποσοστό συγχρηματοδότησης από την Ένωση στο επίπεδο κάθε θεματικής προτεραιότητας δεν υπερβαίνει το 85 % των επιλέξιμων δαπανών ενός προγράμματος διασυνοριακής συνεργασίας.
            
         
         
            Άρθρο 15
            Τεχνική βοήθεια
            
               1.   Κάθε πρόγραμμα διασυνοριακής συνεργασίας περιλαμβάνει ειδικό κονδύλιο του προϋπολογισμού για την τεχνική βοήθεια, το οποίο περιορίζεται στο 10 % της συνεισφοράς της Ένωσης στο πρόγραμμα διασυνοριακής συνεργασίας.
               Η τεχνική βοήθεια μπορεί να στηρίξει προπαρασκευαστικές δραστηριότητες, δραστηριότητες διαχείρισης, παρακολούθησης, αξιολόγησης, ενημέρωσης, επικοινωνίας, δικτύωσης, διευθέτησης διαφορών, τους λογιστικούς και λοιπούς ελέγχους που αφορούν την υλοποίηση του προγράμματος, καθώς και δραστηριότητες για την ενίσχυση της διοικητικής ικανότητας για την υλοποίηση του προγράμματος. Η τεχνική βοήθεια μπορεί να στηρίξει ειδικότερα τη χρηματοδότηση της κοινής τεχνικής γραμματείας, δραστηριότητες για τη μείωση της διοικητικής επιβάρυνσης για τους δικαιούχους, συμπεριλαμβανομένων των ηλεκτρονικών συστημάτων ανταλλαγής δεδομένων, καθώς και δράσεις για την ενίσχυση της ικανότητας των αρχών των συμμετεχουσών χωρών και των δικαιούχων και της ανταλλαγής βέλτιστων πρακτικών μεταξύ τους, όσον αφορά τη διαχείριση της βοήθειας του ΜΠΒ ΙΙΙ.
            
            
               2.   Η τεχνική βοήθεια μπορεί επίσης να αφορά τις προηγούμενες και τις επόμενες περιόδους προγραμματισμού.
            
         
         
            Άρθρο 16
            Προγραμματισμός και επιλογή πράξεων
            
               1.   Τα προγράμματα διασυνοριακής συνεργασίας καταρτίζονται από κοινού από τους συμμετέχοντες δικαιούχους του ΜΠΒ ΙΙΙ σύμφωνα με το πρότυπο που παρέχεται από την Επιτροπή και υποβάλλονται στην Επιτροπή με ηλεκτρονικά μέσα. Οι συμμετέχοντες δικαιούχοι του ΜΠΒ ΙΙΙ και η Επιτροπή συμφωνούν επί του καταλόγου των επιλέξιμων περιφερειών, ο οποίος περιλαμβάνεται στο σχετικό πρόγραμμα διασυνοριακής συνεργασίας.
            
            
               2.   Οι πράξεις που επιλέγονται στο πλαίσιο προγράμματος διασυνοριακής συνεργασίας έχουν σαφή αντίκτυπο και συνεπάγονται σαφή οφέλη σε διασυνοριακό επίπεδο.
            
            
               3.   Οι πράξεις στο πλαίσιο προγραμμάτων διασυνοριακής συνεργασίας επιλέγονται από την αναθέτουσα αρχή μέσω προσκλήσεων υποβολής προτάσεων που καλύπτουν ολόκληρη την επιλέξιμη περιοχή.
            
            
               4.   Οι συμμετέχοντες δικαιούχοι του ΜΠΒ ΙΙΙ μπορούν επίσης να προσδιορίσουν πράξεις εκτός των προσκλήσεων υποβολής προτάσεων. Στην περίπτωση αυτή, οι πράξεις αναφέρονται ρητά στο πρόγραμμα διασυνοριακής συνεργασίας που αναφέρεται στην παράγραφο 1.
            
            
               5.   Οι πράξεις που επιλέγονται για τη διασυνοριακή συνεργασία προϋποθέτουν τη συμμετοχή δικαιούχων από τουλάχιστον δύο συμμετέχοντες δικαιούχους του ΜΠΒ ΙΙΙ Οι δικαιούχοι συνεργάζονται κατά τον σχεδιασμό και την υλοποίηση των πράξεων. Επιπλέον, συνεργάζονται είτε για την επιλογή του προσωπικού είτε για τη χρηματοδότηση των πράξεων, ή και για τα δύο.
            
            
               6.   Μια πράξη μπορεί να υλοποιηθεί σε έναν μόνο συμμετέχοντα δικαιούχο του ΜΠΒ ΙΙΙ, υπό τον όρο ότι προσδιορίζονται ο αντίκτυπος και τα οφέλη σε διασυνοριακό επίπεδο.
            
         
         
            Άρθρο 17
            Δικαιούχοι
            
               1.   Οι δικαιούχοι είναι εγκατεστημένοι σε δικαιούχο του ΜΠΒ ΙΙΙ που συμμετέχει στο πρόγραμμα.
            
            
               2.   Οι δικαιούχοι ορίζουν έναν από αυτούς ως κύριο δικαιούχο. Ο κύριος δικαιούχος διασφαλίζει την υλοποίηση της πράξης στο σύνολό της, παρακολουθεί την υλοποίηση της πράξης σύμφωνα με τους όρους που προβλέπονται στη σύμβαση και καθορίζει τις συμφωνίες με τους υπόλοιπους δικαιούχους για τη διασφάλιση της χρηστής δημοσιονομικής διαχείρισης των πόρων που διατίθενται για την πράξη, συμπεριλαμβανομένων των συμφωνιών για την ανάκτηση αχρεωστήτως καταβληθέντων ποσών.
            
         
         
            Άρθρο 18
            Δομές και αρχές
            
               1.   Οι ακόλουθες δομές συμμετέχουν στη διαχείριση προγραμμάτων διασυνοριακής συνεργασίας στους δικαιούχους του ΜΠΒ ΙΙΙ:
               
                           α)
                        
                        
                           οι ΕΣΜΠΒ των δικαιούχων του ΜΠΒ ΙΙΙ που συμμετέχουν στο πρόγραμμα διασυνοριακής συνεργασίας, οι οποίοι είναι από κοινού υπεύθυνοι να διασφαλίζουν ότι οι στόχοι που καθορίζονται στα προτεινόμενα προγράμματα διασυνοριακής συνεργασίας συνάδουν με τους στόχους του πλαισίου προγραμματισμού του ΜΠΒ ΙΙΙ·
                        
                     
                           β)
                        
                        
                           ο εθνικός διατάκτης και η διαχειριστική δομή του κυρίου δικαιούχου του ΜΠΒ ΙΙΙ, η οποία προβλέπεται στο άρθρο 8 παράγραφος 1, στοιχείο γ), όταν το πρόγραμμα διασυνοριακής συνεργασίας υλοποιείται υπό καθεστώς έμμεσης διαχείρισης·
                        
                     
                           γ)
                        
                        
                           οι δομές διασυνοριακής συνεργασίας σε όλους τους συμμετέχοντες δικαιούχους του ΜΠΒ ΙΙΙ, οι οποίες συνεργάζονται στενά για την εκπόνηση και την υλοποίηση του σχετικού προγράμματος διασυνοριακής συνεργασίας. Στην περίπτωση έμμεσης διαχείρισης, η δομή διασυνοριακής συνεργασίας στον κύριο δικαιούχο του ΜΠΒ ΙΙΙ εκτελεί τα καθήκοντα της διαχειριστικής δομής που αναφέρεται στο άρθρο 8 παράγραφος 1 στοιχείο δ). Η διαχειριστική αρχή ορίζει ενδιάμεσους φορείς·
                        
                     
                           δ)
                        
                        
                           η ελεγκτική αρχή που προβλέπεται στο άρθρο 8 παράγραφος 1 στοιχείο ε), όταν το διασυνοριακό πρόγραμμα υλοποιείται υπό καθεστώς έμμεσης διαχείρισης με τον δικαιούχο του ΜΠΒ ΙΙΙ. Σε περίπτωση που η ελεγκτική αρχή δεν έχει την εξουσιοδότηση να εκτελεί τα καθήκοντά της σε ολόκληρη την επικράτεια που καλύπτεται από πρόγραμμα διασυνοριακής συνεργασίας, επικουρείται από ομάδα ελεγκτών η οποία περιλαμβάνει εκπροσώπους από κάθε χώρα που συμμετέχει στο πρόγραμμα διασυνοριακής συνεργασίας.
                        
                     
            
               2.   Τα καθήκοντα και οι αρμοδιότητες των δομών που αναφέρονται στην παράγραφο 1 καθορίζονται περαιτέρω στη χρηματοδοτική συμφωνία-πλαίσιο εταιρικής σχέσης.
            
            
               3.   Οι συμμετέχοντες δικαιούχοι του ΜΠΒ ΙΙΙ συγκροτούν, για κάθε πρόγραμμα διασυνοριακής συνεργασίας, κοινή επιτροπή παρακολούθησης (στο εξής: ΚΕΠ) η οποία επιτελεί επίσης τον ρόλο της τομεακής επιτροπής παρακολούθησης που αναφέρεται στο άρθρο 10.
            
            
               4.   Συγκροτείται κοινή τεχνική γραμματεία (στο εξής: ΚΤΓ) που επικουρεί την Επιτροπή, καθώς και άλλες δομές και αρχές, συμπεριλαμβανομένης της ΚΕΠ. Η ίδια ΚΤΓ μπορεί να συνδράμει στην εκπόνηση και την υλοποίηση περισσότερων του ενός προγραμμάτων διασυνοριακής συνεργασίας.
            
            
               5.   Στο πλαίσιο έμμεσης διαχείρισης με δικαιούχο του ΜΠΒ ΙΙΙ, οι συμμετέχοντες δικαιούχοι του ΜΠΒ ΙΙΙ συνάπτουν διμερή ή πολυμερή συμφωνία που καθορίζει τις αντίστοιχες αρμοδιότητές τους για την υλοποίηση του σχετικού προγράμματος διασυνοριακής συνεργασίας. Οι ελάχιστες απαιτήσεις για αυτήν τη συμφωνία καθορίζονται στη χρηματοδοτική συμφωνία-πλαίσιο εταιρικής σχέσης.
            
         
         
            Άρθρο 19
            Ειδικές διατάξεις χρηματοδότησης
            Τα προγράμματα διασυνοριακής συνεργασίας στο πλαίσιο του ΜΠΒ ΙΙΙ υλοποιούνται υπό καθεστώς άμεσης ή έμμεσης διαχείρισης, μέσω πολυετών προγραμμάτων.
         
         ΤΙΤΛΟΣ IV
         
            ΓΕΩΡΓΙΑ ΚΑΙ ΑΓΡΟΤΙΚΗ ΑΝΑΠΤΥΞΗ
         
         
            Άρθρο 20
            Ειδικές διατάξεις για τη βοήθεια αγροτικής ανάπτυξης
            
               1.   Η βοήθεια για την αγροτική ανάπτυξη υπόκειται σε πολυετές πρόγραμμα, το οποίο είναι πολυετές σχέδιο δράσης σύμφωνα με τα άρθρα 23 και 24 του κανονισμού (ΕΕ) 2021/947, το οποίο καταρτίζεται σε κεντρικό επίπεδο, εκπονείται από τις αρμόδιες αρχές που ορίζονται από τον δικαιούχο του ΜΠΒ ΙΙΙ και υποβάλλεται στην Επιτροπή κατόπιν διαβούλευσης με τα κατάλληλα ενδιαφερόμενα μέρη.
            
            
               2.   Τα προγράμματα αγροτικής ανάπτυξης υλοποιούνται από τους δικαιούχους του ΜΠΒ ΙΙΙ υπό καθεστώς έμμεσης διαχείρισης σύμφωνα με το άρθρο 62 παράγραφος 1 στοιχείο γ) του κανονισμού (ΕΕ, Ευρατόμ) 2018/1046 και καθιστούν δυνατή τη χρηματοδότηση επιλεγμένων τύπων δράσεων που χρηματοδοτούνται από το Ευρωπαϊκό Γεωργικό Ταμείο Αγροτικής Ανάπτυξης.
            
            
               3.   Για τα προγράμματα αγροτικής ανάπτυξης, οι δομές που αναφέρονται στο άρθρο 8 παράγραφος 1 στοιχείο δ) αποτελούνται από τον οργανισμό του ΜΠΒ για την αγροτική ανάπτυξη (IPARD) και τη διαχειριστική αρχή του IPARD, που συνεργάζονται στενά.
            
            
               4.   Κατά τον καθορισμό του μεριδίου των δημόσιων δαπανών ως ποσοστού του συνολικού επιλέξιμου κόστους της επένδυσης, δεν λαμβάνεται υπόψη η εθνική ενίσχυση για διευκόλυνση της πρόσβασης σε δάνεια που χορηγούνται χωρίς συνεισφορά της Ένωσης, όπως προβλέπεται από τον κανονισμό (ΕΕ) 2021/1529.
            
            
               5.   Τα επενδυτικά έργα στο πλαίσιο προγραμμάτων αγροτικής ανάπτυξης παραμένουν επιλέξιμα για χρηματοδότηση από την Ένωση υπό την προϋπόθεση ότι δεν υφίστανται ουσιαστική τροποποίηση εντός πέντε ετών από την τελική πληρωμή.
            
            
               6.   Για τα προγράμματα αγροτικής ανάπτυξης, η τομεακή επιτροπή παρακολούθησης που αναφέρεται στο άρθρο 10 είναι η τομεακή επιτροπή παρακολούθησης του IPARD.
            
         
         ΤΙΤΛΟΣ V
         
            ΤΕΛΙΚΗ ΔΙΑΤΑΞΗ
         
         
            Άρθρο 21
            
               
                  Έναρξη ισχύος και εφαρμογή
               
            
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 15 Δεκεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 330 της 20.9.2021, σ. 1.
         
            (2)  Κανονισμός (ΕΕ) 2021/947 του Ευρωπαϊκού Κοινοβουλίου και του Συμβουλίου, της 9ης Ιουνίου 2021, για τη θέσπιση Μηχανισμού Γειτονίας, Ανάπτυξης και Διεθνούς Συνεργασίας — Παγκόσμια Ευρώπη, για την τροποποίηση και κατάργηση της απόφασης αριθ. 466/2014/ΕΕ του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΕ) 2017/1601 και του κανονισμού (ΕΚ, Ευρατόμ) αριθ. 480/2009 του Συμβουλίου (ΕΕ L 209 της 14.6.2021, σ. 1).
         
            (3)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (4)  Κανονισμός (ΕΕ) 2021/1059 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, για τις ειδικές διατάξεις που διέπουν τον στόχο «Ευρωπαϊκή εδαφική συνεργασία» (Interreg) ο οποίος υποστηρίζεται από το Ευρωπαϊκό Ταμείο Περιφερειακής Ανάπτυξης και τους μηχανισμούς εξωτερικής χρηματοδότησης (ΕΕ L 231 της 30.6.2021, σ. 94).
         
            (5)  Κανονισμός (ΕΚ) αριθ. 1085/2006 του Συμβουλίου, της 17ης Ιουλίου 2006, για τη θέσπιση μηχανισμού προενταξιακής βοήθειας (IPA) (ΕΕ L 210 της 31.7.2006, σ. 82).
         
            (6)  Κανονισμός (ΕΕ) αριθ. 231/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για τη θέσπιση Μηχανισμού Προενταξιακής Βοήθειας (ΜΠΒ ΙΙ) (ΕΕ L 77 της 15.3.2014, σ. 11).